Diari Oficial de la Generalitat Valenciana


Sumari del DOGV 9560, del 23-03-2023 (2023/3089)

RESOLUCIÓ de 9 de març de 2023, del president de la Generalitat, per la qual es nomena el Consell Assessor del Pla Recupera·T Vall d'Ebo, com a grup de treball per al seguiment, suport i assessorament del Pla Recupera·T Vall d'Ebo.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9560

Data del DOGV
:   23-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3089


Data del document
:   09-03-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 9 de març de 2023, del president de la Generalitat, per la qual es nomena el Consell Assessor del Pla Recupera·T Vall d'Ebo, com a grup de treball per al seguiment, suport i assessorament del Pla Recupera·T Vall d'Ebo.  
 [2023/3089]  
El mes d'agost de 2022, la Comunitat Valenciana es va veure afectada per una sèrie d'incendis forestals d'una intensitat, una extensió i un abast inusitats, especialment en les comarques de la Marina Alta i l'Alt Palància, que es van estendre a les comarques limítrofes amb elles.  
Amb motiu de tot això, el Consell va iniciar un cúmul d'actuacions que ha suposat un esforç enorme de recursos materials i també humans dedicats a aquests menesters. Algunes d'aquestes actuacions es van plasmar en el Decret 223/2022, de 16 de desembre, del Consell, pel qual s'aproven les bases reguladores i es concedeixen ajudes per a pal·liar els danys produïts pels greus incendis forestals de juliol i agost de 2022.  
  
En aquesta situació, es va presentar l'oportunitat de convertir la catàstrofe en una ocasió per a impulsar un entorn resilient que afavorira la regeneració econòmica i social d'aquestes comarques, al mateix temps que promoguera un desenvolupament territorial, absolutament respectuós amb el medi ambient; que preparara per a futurs episodis d'incendis forestals, i que possibilitara una vertebració més gran del territori d'aquestes zones amb la resta de la Comunitat Valenciana.  
Pel que respecta als territoris afectats pels incendis forestals a la Vall d'Ebo i altres zones de les comarques de la Marina Alta i el Comtat, aquest conjunt d'accions de regeneració, que complementen les iniciatives de gestió de la postemergència per a la recuperació de la normalitat descrites anteriorment, cal que s'agrupe sota la denominació «Pla Recupera·T Vall d'Ebo».  
El Pla Recupera·T Vall d'Ebo ha d'identificar les principals oportunitats i problemes de la zona i està previst que establisca una llista inicial de més de 90 actuacions prioritàries distribuïdes en 3 fases: Fase de reparació de danys, Fase de restauració forestal i Fase de recuperació i reactivació socioeconòmica.  
Per a l'elaboració i implementació del pla s'ha considerat convenient comptar amb un grup de treball encarregat de l'anàlisi i l'assessorament en el desenvolupament del pla sobre el terreny i de la interlocució i la intermediació entre l'àmbit tècnic i els agents socials.  
D'acord amb tot això, és necessari regular l'estructura i el funcionament del grup de treball, com a consell de seguiment, suport i assessorament necessaris per a la bona consecució del pla.  
Per això, d'acord amb les competències en matèria d'impuls de l'acció interdepartamental del Consell, atribuïdes en l'article 2 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, resolc:  
  
Primer. Consell Assessor del Pla Recupera·T Vall d'Ebo  
1. Es crea el Consell Assessor del Pla Recupera·T Vall d'Ebo, com a grup de treball, amb les següents funcions:  
- Identificació de debilitats, fortaleses, amenaces i oportunitats (DAFO) de les zones afectades, i la realització de propostes d'actuació concretes.  
- Seguiment dels projectes contemplats en el Pla Recupera·T Vall d'Ebo.  
- Revisió i anàlisi de les actuacions incloses en el Pla Recupera·T Vall d'Ebo que es vagen desenvolupant.  
- Avaluació de les actuacions contingudes en el Pla Recupera·T Vall d'Ebo i plantejament d'actualitzacions i modificacions necessàries i formulació de propostes, dins dels objectius i eixos d'actuació del pla.  
  
- Realització de reunions temàtiques específiques amb especialistes en les matèries objecte d'aquestes, així com amb representants d'administracions i societat civil, en el marc del desenvolupament, avaluació i millora del pla.  
- I, en general, informar i assessorar sobre les qüestions que es plantegen en el desenvolupament del pla.  
  
2. El Consell Assessor del Pla Recupera·T Vall d'Ebo es reunirà, almenys, una vegada al mes per a desenvolupar les funcions assenyalades, i, en qualsevol cas, amb la freqüència que s'acorde.  
3. Són membres nats del Consell Assessor:  
a) El president de la Generalitat.  
b) La persona titular de la Direcció General d'Anàlisi i Polítiques Públiques, de la Presidència de la Generalitat.  
4. Així mateix, formen part del Consell Assessor del Pla Recupera·T Vall d'Ebo els membres següents, a títol individual, independentment del càrrec o representació que ostenten en les entitats de les quals formen part:  
- Lluís Grimalt Timoner  
- Mireia Server Mulet  
- Noelia Fornés Artigues  
- Amelia Navarro Arcas  
- Alfons Padilla Fernández  
- Enrique Moltó Mantero  
- Alba Pérez Llodrà  
- Salva Miralles Nadal  
- Joan Seguí Seguí  
- Remedios Cerdá Romero  
- Isidro Tudela Vaño  
La substitució o el nomenament de nous membres que es designen a títol individual s'efectuaran per mitjà d'una resolució del president de la Generalitat.  
5. En la composició del Consell Assessor es procurarà una presència equilibrada d'homes i dones d'acord amb el III Pla d'igualtat de dones i homes de l'Administració de la Generalitat, aprovat per l'Acord de 5 d'agost de 2022, del Consell.  
6. Assumirà la presidència del Consell Assessor el president de la Generalitat, i la vicepresidència, la persona titular de la Direcció General d'Anàlisi i Polítiques Públiques. La secretaria l'assumirà la persona del Consell Assessor que aquest acorde.  
7. El Consell Assessor tindrà la facultat de convocar a les seues reunions representants de la societat civil i institucions de les comarques, segons es considere apropiat per a l'objecte de debat de cada reunió.  
8. Les funcions de les persones membres del Consell Assessor no són retribuïdes.  
9. La direcció del Consell Assessor correspondrà a Enrique Moltó Mantero i Remedios Cerdá Romero. La direcció del grup de treball exercirà en particular les següents funcions:  
- Coordinar amb administracions (central, regional, provincial i local) i societat civil la proposta i implementació de les iniciatives incloses en el Pla Recupera·T Vall d'Ebo.  
- Rendir comptes al Consell Assessor i preparar les reunions d'aquest grup.  
- Elaborar una memòria anual d'activitats del Consell Assessor.  
  
Segon. Conferència anual  
Per a continuar l'essència participativa del Pla Recupera·T Vall d'Ebo, i amb els objectius d'informar les persones representants institucionals i societat civil en general i retre-hi comptes, el Consell Assessor celebrarà anualment una conferència amb la següent participació:  
- Alcaldes i alcaldesses de l'àmbit geogràfic a què es referisca el pla.  
- Representants institucionals i de la societat civil.  
  
Tercer. Efectes  
La present resolució produirà efectes des del moment de la signatura.  
  
Quart. Publicació  
La present Resolució es publicarà en el Diari Oficial de la Generalitat Valenciana.  
  
València, 9 de març de 2023.- El president de la Generalitat: Ximo Puig i Ferrer.